SKRIFTLIG FORESPØRGSEL E-1033/01

af Carlos Bautista Ojeda (Verts/ALE) til Kommissionen

(3. april 2001)

Om: Ødelæggelse af Artos i naturområdet af særlig fællesskabsinteresse Artos del Ejido i Almería

Området Artos del Ejido ligger i provinsen Almería i Sydspanien. Området blev erklæret for naturområde af særlig fællesskabsinteresse den 26. januar 2001 i medfør af direktivet om naturlige voksesteder.

Ud over den kendsgerning, at området er beskyttet i medfør af ovennævnte direktiv, har miljøsammenslutninger, almennyttige sammenslutninger og politiske partier fordømt de foranstaltninger, der er iværksat af byrådet i Ejido, som siden den 19. januar 2001 har ødelagt vegetationen i det pågældende beskyttede område i et areal på 50 ha (hvilket svarer til 80 % af hele det beskyttede område).

I området findes der et økosystem, der på en særlig måde er tilpasset de ørkenlignende klimatiske forhold i området, hvor der lever fugle, som er beskyttet af fugledirektivet (Triel), og som omfatter en meget interessant flora, herunder især blomsten Artos (maytenus sengalensis), som kun findes i dette beskyttede område og i Nordafrika.

Hidtil har de lokale og regionale myndigheder praktisk taget ikke foretaget sig noget for at undgå, at dette økosystem fuldstændig ødelægges.

Hvilke forholdsregler agter Kommissionen at tage for at sikre anvendelsen af fugledirektivet og direktivet om naturlige levesteder, samt beskyttelsen af miljø, fauna og flora i naturreservatet Artos del Ejido?

Hvad agter Kommissionen at gøre for at rette op på de skader, der allerede er sket i det pågældende område?

Kan Kommissionen bekræfte, at lokalregeringen i det autonome område Andalucía har modtaget fællesskabsstøtte til beskyttelse af netop dette område? Inden for rammerne af hvilket europæisk program eller hvilke europæiske fonde er der i givet fald ydet støtte? Har Kommissionen kontrolleret, om den pågældende støtte er blevet anvendt på behørig vis? Agter den i benægtende fald at kræve finansiel kompensation herfor?

Svar afgivet på Kommissionens vegne af Margot Wallström

(17. maj 2001)

Kommissionen har ikke kendskab til de tilfælde, som det ærede parlamentsmedlem nævner. Den har dog kontrolleret, at Spanien har foreslået at få optaget det pågældende område som lokalitet af fællesskabsbetydning, ES 6110014 Artos del Ejido med henblik på optagelse i Natura 2000 i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1). Dette område omfatter mindst fire forskellige naturtyper henhørende under bilag I i det nævnte direktiv, hvor af to prioriterede naturtyper (5220 - *Skovagtige matorrals med Zyziphus og 6220 - *Steppeagtig vegetation af græsser og enårige urter med Thero-Brachypodiotea).

Den fugleart, som klageren nævner i den klage, der er vedlagt den skriftlige forespørgsel, - Burhinus oedicnemus - henhører under bilag I i Rådets direktiv 79/409/EØF af 2. april 1979 om beskyttelse af vilde fugle(2)

Derfor vil Kommissionen hurtigst muligt anmode de spanske myndigheder om nærmere oplysninger om de nævnte tilfælde, således at den kan kontrollere, om direktiv 92/43/EØF anvendes korrekt i nærværende tilfælde.

Sålænge Kommissionen ikke har modtaget et svar fra de spanske myndigheder og behandlet det, kan den ikke tage stilling til en eventuel genoprettelse af området.

Kommissionen har henvendt sig til de spanske myndigheder for at spørge dem om, det pågældende projekt har modtaget tilskud fra strukturfondene, og den vil underrette det ærede medlem om deres svar.

(1) EFT L 206 af 22.7.1992.

(2) EFT L 103 af 25.4.1979.